Jul 06,2018
స్టాక్‌ మార్కెట్ల వరుస లాభాలకు బ్రేక్‌!
ముంబయి: స్టాక్‌మార్కెట్ల వరుస లాభాలకు అడ్డుకట్ట పడింది. అంతర్జాతీయ మార్కెట్ల ప్రతికూల సంకేతాల నడుమ మదుపరులు ట్రేడింగ్‌లో అప్రమత్తతను పాటించడంతో సూచీలు గురువారం ఒడుదొడుకులకు లోనయ్యాయి. రోజంతా స్తబ్దుగా సాగిన సూచీలు చివరకు స్వల్ప నష్టాలతో సరిపెట్టుకున్నాయి. ప్రపంచ వాణిజ్య యుద్ధ భయాల నేపథ్యంలో ఆసియా మార్కెట్లు బలహీనంగా ఉండటంతో గురువారం ఉదయం సూచీలు ఫ్లాట్‌గా ప్రారంభమయ్యాయి. ఆ తర్వాత కూడా సూచీలు ఏ దశలోనూ కోలుకోలేకపోయాయి. ట్రేడింగ్‌ ఆద్యంతం నత్తనడకలా సాగింది. చివరకు బీఎస్‌ఈ సెన్సెక్స్‌ మార్కెట్‌ ముగిసే సయమానికి 71 పాయింట్ల నష్టపోయి 35,574 వద్ద స్థిరపడింది. అటు నిఫ్టీ కూడా 20 పాయింట్ల నష్టంతో 10,750 వద్ద ముగిసింది. ఎన్‌ఎస్‌ఈలో యెస్‌ బ్యాంక్‌, ఆల్ట్రాటెక్‌ సిమెంట్‌, ఐటీసీ, ఏషియన్‌ పెయింట్స్‌, కోల్‌ఇండియా షేర్లు లాభపడ్డాయి. టైటాన్‌, ఇన్ఫోసిస్‌, వేదాంతా లిమిటెడ్‌, రిలయన్స్‌, సన్‌ఫార్మా షేర్లు నష్టపోయాయి.
చుక్కలు చూపించిన ఇన్ఫోసిస్‌..
టెక్నాలజీ దిగ్గజం ఇన్ఫోసిస్‌ షేర్లు గురువారం చుక్కలు చూపించాయి. ఇంట్రాడేలో ఈ స్టాక్‌ దాదాపు 5.6 శాతం మేర కుంగి రూ.1,269 కనిష్ట స్థాయికి చేరింది. ఇది గత నెలల్లోనే ఒక్కరోజు గరిష్ట పతనం కావడం విశేషం. గత కొన్ని రోజులుగా దాదాపు 6% మేర పెరిగిన ఇన్ఫోసిస్‌ స్టాక్‌ ఆర్థిక ఫలితాల ప్రకటన నేపథ్యంలో నష్టపోవడం విశేషం. అధిక ధర వద్ద మదుపరుల లాభాల స్వీకరణకు మొగ్గు చూపడం వల్లే ఈ స్టాక్‌ కుంగినట్టుగా మార్కెట్‌ వర్గాలు తెలిపాయి. మధ్యాహ్నం తరువాత కొంత కోలుకున్న ఈ స్టాక్‌ మార్కెట్‌ ముగిసే సమయానికి 4.5% నష్టపోయి రూ.1,284.50 వద్ద ముగిసింది.
మీ స్నేహితులకు రికమెండ్ చెయ్యండి